Úradný vestník L 150 , 08/06/2002 S. 0045 - 0049



NARIADENIE KOMISIE (ES) č. 982/2002 zo 7. júna 2002, ktorým sa stanovujú marketingové požiadavky na umelo pestované huby KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na nariadenie Rady (ES) č. 2200/96 z 28. októbra 1996 o spoločnej organizácii trhu s ovocím a zeleninou [1], naposledy zmenené a doplnené nariadením (ES) č. 545/2002 [2], najmä na článok 2 (2), Keďže: (1) Umelo pestované huby sú medzi produktmi na zozname v prílohe I nariadenia (ES) č. 2200/96, pre ktoré sa musia prijať normy. Pre tento cieľ a v záujme zachovania transparentnosti svetového trhu je potrebné venovať pozornosť norme pre umelo pestované huby, ktorú odporučila pracovná skupina Hospodárskej komisie OSN pre Európu (OSN/EHK) pre normalizáciu a kvalitu výrobkov podliehajúcich skaze. (2) Uplatňovaním týchto noriem by sa mali odstrániť z trhu výrobky nevyhovujúcej kvality, zosúladiť výroba s požiadavkami spotrebiteľa a uľahčiť obchod založený na prípustnej konkurencii, a tým napomôcť zvýšenie rentability. (3) Tieto normy sú uplatniteľné na všetky odbytové štádiá. Diaľková preprava, skladovanie počas určitého obdobia a rôzne procesy, ktorým sa výrobky podrobujú, môžu spôsobiť určitý stupeň poškodenia kvôli biologického zretiu výrobkov alebo ich náklonnosti rýchlo podliehať skaze. Pri uplatňovaní normy vo všetkých odbytových štádiách nasledujúcich po expedovaní je potrebné brať do úvahy takéto poškodenie. (4) Ako výrobky "extra" triedy musia byť obzvlášť starostlivo triedené a balené, v ich prípade sa má zohľadňovať iba nedostatok čerstvosti a turgidnosti. (5) Opatrenia stanovené v tomto nariadení sú v súlade so stanoviskom Riadiaceho výboru pre čerstvé ovocie a zeleninu, PRIJALA TOTO NARIADENIE: Článok 1 Marketingová požiadavka na umelo pestované huby rodu Agaricus spadajúce pod znak KN 07095100 bude taká, ako je stanovené v prílohe. Táto požiadavka sa použije na všetky odbytové štádiá podľa podmienok stanovených v nariadení (ES) č. 2200/96. Avšak v štádiu po expedovaní môžu výrobky vykazovať vo vzťahu k stanoveným požiadavkám nepatrný nedostatok čerstvosti a turgidity; výrobky zaradené do iných tried ako "extra" trieda môžu okrem toho preukazovať nepatrné poškodenia kvôli ich zretiu a tendencii rýchlo sa kaziť. Článok 2 Toto nariadenie nadobúda účinnosť dvadsiaty deň nasledujúci po dni jeho uverejnenia v Úradnom vestníku Európskych spoločenstiev. Bude sa uplatňovať od 1. januára 2003. Toto nariadenie je záväzné vo svojej celistvosti a je priamo uplatniteľné vo všetkých členských štátoch. V Bruseli 7. júna 2002 Za Komisiu Franz Fischler člen Komisie [1] Ú. v. ES L 297, 21.11.1996, s. 1. [2] Ú. v. ES L 84, 28.3.2002, s. 1. -------------------------------------------------- PRÍLOHA NORMA PRE UMELO PESTOVANÉ HUBY (AGARICUS) 1. DEFINÍCIA VÝROBKU Táto norma sa vzťahuje na carpophores (plodnice) umelo pestovaných druhov z rodu Agaricus syn.(Psalliota), ktoré sa majú dodávať spotrebiteľovi čerstvé, pričom sú vylúčené huby na priemyselné spracovanie. Huby sú zatriedené do nasledujúcich obchodných druhov, keďže tieto sú zatriedené v prvom rade do dvoch skupín: - nerezané huby, ktorých spodná časť hlúbika nie je odrezaná, - rezané huby, ktorých spodná časť hlúbika je odrezaná. Rez musí byť približne kolmý na pozdĺžnu os; v oboch skupinách sa rozlišuje medzi postupnými štádiami vývinu: - zatvorené huby (alebo ekvivalentné pomenovanie), t.j. huby s úplne zatvoreným klobúkom; - huby s plachtičkou, t.j. huby, ktorých klobúk je spojený s hlúbikom plachtičkou; - otvorené huby, t.j. huby, ktoré sú úplne otvorené (otvorený klobúk alebo plochý; vyžaduje sa, aby okraje klobúka boli mierne stočené dolu); - ploché huby, t.j. huby, ktoré sú úplne otvorené (ale okraje klobúka nie sú ani príliš kalíškovité ani príliš vytočené nahor); huby sú ďalej zatriedené do dvoch farebných skupín: - "biele", - "hnedé" alebo "gaštanové". 2. USTANOVENIA TÝKAJÚCE SA KVALITY Účelom normy je určiť požiadavky na kvalitu húb po príprave a balení. A. Minimálne požiadavky Vo všetkých triedach, s výnimkou osobitných ustanovení pre každú triedu a prípustné odchýlky, huby musia byť: - intaktné; rezané huby, ktoré zodpovedajú definícii, sa považujú za intaktné; - zdravé; vylúčený je výrobok napadnutý hnilobou, silným hnednutím hlúbika alebo takým poškodením, kvôli ktorému sa stáva nevhodným na konzumáciu; - čisté, prakticky bez akýchkoľvek cudzích predmetov okrem obalového materiálu; - čerstvé na vzhľad; do úvahy je potrebné brať typickú lupeňovú farbu hlúbika a/alebo obchodný druh; - prakticky bez akýchkoľvek škodcov; - prakticky bez akéhokoľvek poškodenia spôsobeného škodcami; - bez nadmernej vonkajšej vlhkosti; - bez akéhokoľvek cudzieho zápachu a/alebo chuti; vývin a stav húb musí byť taký, aby mohli: - vydržať prepravu a manipuláciu a - byť dodané na miesto určenia vo vyhovujúcom stave. B. Klasifikácia Huby sú zatriedené do troch ďalej definovaných tried: i) "Extra" trieda Huby v tejto triede musia byť najvyššej kvality. Tvarom, vzhľadom, vývinom a sfarbením musia byť charakteristické pre daný obchodný druh. Musia byť dobre formované. Nesmú mať žiadne nedostatky s výnimkou nepatrných povrchových nedostatkov za predpokladu, že tieto nenarúšajú celkový vzhľad výrobku, kvalitu, zachovanie kvality a prezentáciu v balení. Na hubách nesmie byť prakticky žiaden povlakový materiál; na nerezaných hubách naspodku môžu byť aj stopy povlakového materiálu. ii) Trieda I Huby v tejto triede musia byť dobrej kvality. Tvarom, vzhľadom, vývinom a sfarbením musia byť charakteristické pre daný obchodný druh. Prípustné sú však tieto nedostatky za predpokladu, že tieto nenarúšajú celkový vzhľad výrobku, kvalitu, zachovanie kvality a prezentáciu v balení: - nepatrná vada tvaru, - nepatrná vada sfarbenia, - nepatrné povrchové škvrny za predpokladu, že nie sú progresívne, - nepatrné povrchové odtlačeniny, - nepatrné stopy povlakového materiálu; na nerezaných hubách môžu byť aj naspodku stopy povlakového materiálu. iii) Trieda II Do tejto triedy patria huby, ktoré nespĺňajú požiadavky pre zaradenie do vyšších tried, ale spĺňajú vyššie špecifikované minimálne požiadavky. Prípustné sú tieto nedostatky za predpokladu, že si zachovávajú svoje základné vlastnosti pokiaľ ide o kvalitu, zachovanie kvality a prezentáciu v balení: - vada tvaru, - vada sfarbenia, - nepatrné povrchové škvrny, - nepatrné povrchové odtlačeniny, - duté hlúbiky, - stopy povlakového materiálu; na nerezaných hubách môžu byť naspodku aj stopy povlakového materiálu. 3. USTANOVENIA TÝKAJÚCE SA VEĽKOSTI Veľkosť sa určuje podľa maximálneho priemeru klobúka a dĺžky hlúbika podľa ďalej vedených špecifikácií. Minimálna veľkosť Minimálny priemer klobúka musí byť najmenej 15 mm pre huby so zatvoreným klobúkom, s plachtičkou a otvorené a 20 mm pre ploché huby. Dĺžka hlúbika Dĺžka hlúbika sa meria: - od lupeňov pod klobúkom pri otvorených a plochých hubách, - od plachtičky pri zatvorených hubách a hubách s plachtičkou. Určenie veľkosti je povinné pre huby v "Extra" triede podľa ďalej uvedenej tabuľky, huby v triedach I a II musia spĺňať určené rozpätia veľkosti, ak sú uvedené termíny "malé", "stredné" a "veľké": Zatvorené huby, huby s plachtičkou, otvorené huby | Priemer klobúka | Maximálna dĺžka hlúbika | Veľkosť | Medzné rozmery | Rezané huby | Nerezané huby | Malé | 15-45 mm | 1/2 priemeru klobúka | 2/3 priemeru klobúka | Stredné | 30-65 mm | Veľké | 50 mm a viac | Ploché huby | Priemer klobúka | Maximálna dĺžka hlúbika | Veľkosť | Medzné rozmery | Rezané huby | Nerezané huby | Malé | 20-55 mm | 2/3 priemeru klobúka | Veľké | 50 mm a viac | 4. USTANOVENIA TÝKAJÚCE SA PRÍPUSTNÝCH ODCHÝLIEK Odchýlky vo vzťahu ku kvalite a veľkosti sú prípustné v každom balení pre výrobok, ktorý nespĺňa požiadavky uvedenej triedy. A. Kvalitatívne prípustné odchýlky i) "Extra" trieda 5 % na počet alebo váhu húb, ktoré nespĺňajú požiadavky tejto triedy, ale spĺňajú požiadavky triedy I alebo sú výnimočne v medziach prípustných odchýliek tejto triedy; ii) Trieda I 10 % na počet alebo váhu húb, ktoré nespĺňajú požiadavky tejto triedy, ale spĺňajú požiadavky triedy II alebo výnimočne sú v medziach prípustných odchýliek tejto triedy; iii) Trieda II 10 % na počet alebo váhu húb, ktoré nemajú hlúbik a 10 % na počet alebo váhu húb, ktoré nespĺňajú ani požiadavky tejto triedy, ani minimálne požiadavky, z iných príčin s výnimkou takých, keď je výrobok napadnutý hnilobou alebo je inak poškodený, čím sa stáva nevhodným na konzumáciu. B. Osobitné prípustné odchýlky pre štádium vývinu i) "Extra" trieda Prípustných je celkom 5 % na počet alebo váhu húb predchádzajúceho štádia vývinu alebo húb nasledujúceho štádia vývinu; ii) Trieda I prípustných je celkom 10 % na počet alebo váhu húb predchádzajúceho štádia vývinu alebo húb nasledujúceho štádia vývinu; iii) Trieda II v každom balení môžu byť pomiešané huby rôzneho štádia vývinu. Ak je však uvedené štádium vývinu, prípustných je najviac celkom 25 % na počet alebo váhu húb predchádzajúceho štádia vývinu alebo húb nasledujúceho štádia vývinu. C. Prípustné odchýlky veľkosti Pre všetky triedy: 10 % na počet alebo váhu húb, ktoré nezodpovedajú uvedeným veľkostiam. 5. USTANOVENIA TÝKAJÚCE SA PREZENTÁCIE A. Jednotnosť Obsah každého balenia musí byť jednotné a musí obsahovať iba huby rovnakéhopôvodu, obchodného druhu, štádia vývinu (s výhradou ustanovení podľa vyššie uvedeného odseku IV (B), kvality a veľkosti (ak je stanovená veľkosť). Predajné balenie čistej váhy nepresahujúcej 1 kg môže obsahovať zmesi húb rôzneho sfarbenia za predpokladu, že sú rovnakej kvality, štádia vývinu a veľkosti (ak je stanovená veľkosť) a pri každej farbe sú rovnakého pôvodu. Viditeľný obsah balenia musí byť reprezentatívny pre celý obsah. B. Balenie Huby musia byť balené takým spôsobom, aby bol výrobok náležite chránený. Materiály použité vnútri obalu musia byť nové, čisté a takej kvality, aby zabránili vzniku akýchkoľvek vonkajších alebo vnútorných zmien výrobku. Je povolené použitie materiálov, najmä papiera alebo známok s obchodnými špecifikáciami za predpokladu, že tlač alebo označenie nálepkou bolo vykonané netoxickým atramentom alebo lepidlom. V obaloch nesmú byť žiadne cudzie predmety ani nadmerné množstvo povlakového materiálu. 6. USTANOVENIA TÝKAJÚCE SA OZNAČOVANIA Každý obal musí mať ďalej uvedené náležitosti, v písmenách zoskupených na rovnakej strane, čitateľne a nezmazateľne, zvonku viditeľné: A. Identifikácia Balič a/alebo expedient: meno a adresa alebo oficiálne vydaný alebo prijatý kódový znak. Avšak v prípade, ak sa použije kódový znak, odkaz na "baliča a/alebo expedienta" (alebo ekvivalentné skratky) sa musí uviesť v tesnom spojení s kódovým znakom. B. Charakter výrobku - Ak obsah nie je zvonku viditeľný: - umelo pestované huby, - "rezané" alebo "nerezané", - farba, ak nie sú "biele", - štádium vývinu (voliteľne), - v prípade predajných balení obsahujúcich zmes húb rôznych farieb, názvy týchto odlišných farieb. C. Pôvod výrobku - krajina pôvodu a povinne okres, kde boli vypestované, alebo celoštátny, regionálny alebo miestny názov, - v prípade predajných balení obsahujúcich zmes húb rôznych farieb a odlišného pôvodu, označenie každej krajiny pôvodu sa uvedie v blízkosti názvu príslušnej farby. D. Obchodné špecifikácie - trieda, - veľkosť (ak je stanovená veľkosť) vyjadrená ako minimálne a maximálne priemery klobúka alebo termínmi "malé", "stredné" alebo veľké, - čistá hmotnosť. E. Oficiálny kontrolný znak (voliteľne). --------------------------------------------------